تېره ورځ د کندز پوهنتون

د رئیس ښاغلي مولوي صاحب الحاج عبدالهادي "همت" په مشرۍ رهبري شورا غونډه ترسره شوه.

په لومړي سر کې غونډه د قرآن کریم د مبارکو آیتونو په تلاوت سره د ګډونوالو له لوري پیل شوه،

په سر کې د کندوز پوهنتون عمومي رئیس، محترم الحاج مولوي صاحب عبدالهادي "همت"، د غونډې د اهدافو په اړه وینا وکړه. هغه د پوهنتون د علمي، اداري او تحصیلي پرمختګ پر ارزښت ټینګار وکړ او د غونډې اصلي موضوعات یې روښانه کړل.

ورپسې د محصلانو چارو مرستیال ښاغلي پوهنیار ضیاء الدین سیرت د Hemis سیسټم د فعالیتونو، لاسته راوړنو او ستونزو په اړه تفصیلي راپور وړاندې کړ. نوموړي وویل چې دا سیسټم د محصلانو د تحصیلي معلوماتو د ثبت او تنظیم لپاره مهم رول لري، خو لا هم ځینې تخنیکي ستونزې لري چې باید حل شي. ګډونوالو د سیسټم د لا ښه تطبیق لپاره خپلې نظریې او وړاندیزونه شریک کړل.

همدا ډول ښاغلي پوهنمل غلام نبي څپاند د علمي چارو مرستیال د تحصیلي راپورونو د چمتووالي، لیږد او څېړنې په اړه معلومات وړاندې کړل. هغه ټینګار وکړ چې باید د راپورونو د ترتیبولو پروسه معیاري شي او اړوندې څانګې باید له خپلو اجراآتو منظم راپورونه وړاندې کړي.

وروسته د مالي او اداري چارو مرستیال محترم مفتي صاحب عبدالکریم امیري د پوهنتون د تدریسي چارو د لا ښه تنظیم لپاره وړاندیزونه وکړل. لومړی یې د زدکړیالانو لپاره د ټولګیو ترتیب یادونه وکړه او بیا یې د تدریس کیفیت، د استادانو مسلکي پرمختګ، او د محصلینو د تعلیمي اسانتیاوو ښه والي ته جدي پاملرنه وکړه.

په غونډه کې ګډونوالو ازاد بحث وکړ او خپل نظریات یې شریک کړل. هغوی د پوهنتون د علمي، اداري، او تحصیلي چارو د لا پرمختګ لپاره وړاندیزونه مطرح کړل.

د غونډې په پای کې محترم الحاج مولوي عبدالهادي "همت" د غونډې عمومي ارزونه وکړه، ګډونوالو ته یې د فعال ګډون لپاره مننه وکړه، او ټینګار یې وکړ چې د غونډې پرېکړې باید عملي شي.